Autoilija-sovelluksen beta-version pystyi maanantaina lataamaan Android-puhelimille. Kyseessä on vielä kehitysvaiheessa oleva sovellus, jonka käyttäjämäärää lisätään vähitellen.

Mobiiliajokortti ei korvaa perinteistä ajokorttia. Pete Anikari

Mobiiliajokortin käyttäminen on nyt mahdollista. Digitaalinen kortti ei kuitenkaan korvaa perinteistä ajokorttia, vaan on ainoastaan lisäpalvelu.

Mobiiliajokortin saa käyttöönsä lataamalla laitteelleen Autoilija-sovelluksen. Tämä on ollut mahdollista siitä lähtien, kun maksuttoman sovelluksen beta-versio tuli julkiseen testaukseen.

Android-käyttäjillä toimivasta Google Play -sovelluskaupasta Autoilija Beta oli ladattu maanantai-iltaan mennessä yli 500 kertaa. iOS-käyttöjärjestelmän puhelimille sovellusta ei ollut maanantaina tarjolla.

Sovelluksesta ja mobiiliajokortista vastaava Liikenne- ja viestintävirasto Traficom kertoo, että sovellus on edelleen kehitysvaiheessa. Beta-versiolla testataan muun muassa sitä, miten Traficomin taustajärjestelmät kestävät latausmäärät ja rekistereihin kohdistuvan kuormituksen. Tämän takia beta-version käyttäjämääriä lisätään vähitellen.

Ei käy ulkomailla

Mobiiliajokortti toimii ainoastaan Manner-Suomessa, eli sillä ei voi todistaa ajo-oikeutta ulkomailla. Vapaaehtoisen mobiiliajokortin lisäksi jokaisella autoilijalla on oltava myös perinteinen ajokortti. Pelkän mobiilikortin hankkiminen on toistaiseksi mahdotonta.

Traficomin mukaan tarkoituksena on, että mobiiliajokortti käy samoissa tilanteissa kuin normaali ajokortti. Jos mobiiliajokorttia ei kuitenkaan hyväksytä esimerkiksi kaupan kassalla, syynä voi olla se, ettei myyjä vielä tiedä uudesta palvelusta tai kaupassa on sisäinen ohjeistus, ettei mobiiliajokorttia hyväksytä, Traficom kertoo verkkosivuillaan.

Kortin aitous tunnistetaan erilaisten turvaelementtien avulla. Näitä ovat animoitu taustakuvio, puhelimen liikkeeseen reagoivat ja väriä vaihtavat hologrammit sekä kosketuksessa hajoava etusivu. Lisäksi aitouden voi tarkistaa QR-koodin avulla.

Tältä mobiiliajokortin kerrottiin näyttävän, kun asiasta uutisoitiin lokakuussa 2018. Trafi

Tiedot omista ajoneuvoista

Autoilija-sovelluksesta löytyvät mobiiliajokortin lisäksi tiedot käyttäjän ajonneuvoista.

– Voit tarkastaa kätevästi esimerkiksi ajoneuvosi katsastusajan tai ajoneuvoverotiedot missä ja milloin vain, Traficomin verkkosivuilla kerrotaan.

Sovelluksessa näkyvät ajoneuvon tekniset tiedot, ajoneuvoverotiedot sekä rekisterissä voimassa olevat rajoitus- ja huomautustiedot. Traficomin mukaan näytettävien teknisten tietojen määrä laajenee myöhemmin.

Mitä tehdä mobiiliajokortille, kun puhelin katoaa?

Sovelluksen lataaminen vaatii vahvan sähköisen tunnistautumisen mobiilivarmenteella tai verkkopankkitunnuksilla. Sovellukseen on asetettava myös pin-koodi. Se turvaa osaltaan käyttäjän sovelluksessa olevia tietoja siltä varalta, että puhelin esimerkiksi katoaa tai varastetaan.

Sovelluksen aktivoinnin poistamiseen on kolme tapaa.

– Voit tehdä uudella laitteella tunnistautumisen, ja tällöin kadonneen tai varastetun laitteen tunnistautuminen poistuu, eikä mobiiliajokorttia tai omien ajoneuvojen listaa enää näy vanhassa laitteessa, kerrotaan Traficomin sivuilla.

Toinen vaihtoehto on tunnistautua Traficomin Oma asiointi- palveluun ja poistaa vanhaan laitteeseen liitetty aktivointi. Kolmas vaihtoehto on soittaa Traficomin asiakaspalveluun ja pyytää Autoilija-sovelluksen deaktivointia.

Tekniset ongelmat mahdollisia vanhoissa puhelimissa

Traficomin mukaan sovelluksen hitaus ja pätkiminen voivat johtua esimerkiksi vanhasta puhelimesta.

– Sovellus sisältää visuaalisia elementtejä, jotka voivat toimia hitaammin etenkin vanhemmissa puhelinmalleissa. Taustasovellusten määrä voi vaikuttaa myös Autoilijan toimintaan.

Uudemmilla puhelimilla Autoilijan pitäisi Traficomin mukaan toimia pätkimättä.

Mobiiliajokortin saamiseksi käyttäjällä on oltava voimassa oleva suomalainen ajokortti. Lisäksi mobiiliajokorttia varten pitää olla sähköisessä muodossa oleva valokuva passi- tai ajokorttirekisterissä.

– Valokuva löytyy, jos olet toimittanut valokuvan vuonna 2013 tai sen jälkeen ajokorttia varten, tai sinulle on myönnetty henkilökortti tai passi viimeisen viiden vuoden aikana, kerrotaan Traficomin verkkosivuilla.